หุ้นสร้างนิวไฮ17ปี
ต่างชาติแห่ซื้อรวมตราสารหนี้เฉียดพันล.ถล่มขายทองดิ่งหนีสหรัฐหยุด‘คิวอี’
5 ม.ค. 2556

ต่างชาติแห่ซื้อรวมตราสารหนี้เฉียดพันล.ถล่มขายทองดิ่งหนีสหรัฐหยุด‘คิวอี’
ดัชนีหุ้นสร้างสถิติใหม่สูงสุดรอบ 17 ปี 5 เดือน มาร์เก็ตแคป 12.04 ล้านล้าน นายกสมาคม บล.ไม่ห่วงภาวะฟองสบู่ 
ตลาดหุ้นไทยโดดเด่นกว่าตลาดหุ้นเอเชียโดยรวม ดัชนีหุ้นบวกแรงถึง 8.25 จุด ปิดที่ระดับ 1,416.66 จุด ท่ามกลางมูลค่าการซื้อขายถึง 47,352.30 ล้านบาท โดยนักลงทุนต่างชาติเข้ามาซื้อมากกว่า 2,817.04 ล้านบาท ขณะเดียวกันได้ซื้อตราสารหนี้ไทยถึง 6,252 ล้านบาท 
ทั้งนี้ ดัชนีหุ้นปิดที่ระดับ 1,416.66 จุด ถือเป็นจุดสูงสุดใหม่ในรอบ 17 ปี 5 เดือน นับตั้งแต่วันที่ 18 ก.ค. 2538 ที่ระดับ 1,422.72 จุด และส่งผลให้มูลค่าหลักทรัพย์ตามราคาตลาดรวม (มาร์เก็ตแคป) เพิ่มขึ้น 7.7 หมื่นล้านบาท ขึ้นไปอยู่ที่ 12.04 ล้านล้านบาท




 
ด้านธนาคารกลางสหรัฐ (เฟด) ส่งสัญญาณว่าเฟดอาจยุติโครงการซื้อพันธบัตร (คิวอี) ในปีนี้ และตลาดแรงงานสหรัฐผันผวน จึงมีแรงซื้อเหรียญสหรัฐกดให้ค่าเงินเอเชียและเงินบาทอ่อนตัวลง และขายทองออกมากในตลาดสหรัฐและเอเชียรวมกว่า 52.60 เหรียญสหรัฐต่อออนซ์ มาซื้อขายบริเวณ 1,636.2 เหรียญสหรัฐ ทำให้ราคาขายในประเทศเปลี่ยนถึง 8 รอบในวันเดียว รวมบาทละ 500 บาท ทองคำแท่งรับซื้อที่ 23,700 บาท และขายออก 23,850 บาท 
มาร์เก็ตติง กล่าวว่า วันที่ 4 ม.ค.ที่ผ่านมา ตลาดหุ้นเอเชียส่วนใหญ่ปรับตัวลง ยกเว้นดัชนีหุ้นนิกเกอิของญี่ปุ่นที่พุ่งแรงกว่า 2.82% ขณะที่ตลาดหุ้นไทยเริ่มมีแรงซื้อหุ้นตัวใหญ่ โดยเฉพาะในกลุ่มธนาคารพาณิชย์เข้ามามากในช่วงบ่าย หนุนให้ดัชนีหุ้นเพิ่มขึ้นอย่างแข็งแกร่ง
ด้านนางภัทธีรา ดิลกรุ่งธีระภพ นายกสมาคมบริษัทหลักทรัพย์ และประธานเจ้าหน้าที่บริหาร บริษัทหลักทรัพย์ (บล.) ดีบีเอส วิคเคอร์ส (ประเทศไทย) กล่าวว่า การที่ดัชนีหุ้นปรับตัวขึ้นมาเหนือ 1,400 จุด ใกล้เคียงกับระดับก่อนจะเกิดวิกฤตเศรษฐกิจ ทำให้มีคนเป็นห่วงและจับผูกโยงว่าจะเกิดสถานการณ์ลูกโป่งแตก โดยส่วนตัวเชื่อว่ายังไม่มีปัญหาอะไร เมื่อพิจารณาจากปัจจัยพื้นฐาน แต่อยากเห็นตลาดพักฐานบ้างเพื่อให้ปรับตัวขึ้นอย่างแข็งแกร่ง 
“คิดว่าคนละสถานการณ์กัน วันนี้ประเทศไทยแข็งแรงกว่าวันนั้นมาก ขณะนี้ไม่มีปัญหาภาคธุรกิจใดๆ ไม่มีปัญหาอะไรในประเทศที่เป็นเหตุผลให้เงินต่างประเทศไหลออกไป บริษัทจดทะเบียนมีกำไรที่ดี แม้ว่าสัดส่วนราคาต่อกำไร (พี/อี) ของตลาดจะสูงขึ้นบ้าง แต่เมื่อเปรียบเทียบกับพี/อีของเพื่อนบ้านก็ยังไม่ได้สูงกว่า” นางภัทธีรา กล่าว 
อย่างไรก็ตาม ดัชนีหุ้นที่ปรับตัวขึ้นมามากขนาดนี้ ทำให้ต้องอยู่ในเกมที่ต้องเลือกหุ้น โบรกเกอร์ต้องทำงานหนักขึ้นในการให้คำแนะนำแก่นักลงทุนเพื่อสร้างผลตอบแทนที่ดี 
ขณะเดียวกันตลาดหุ้นที่ปรับตัวขึ้นมาก็เป็นประโยชน์สำหรับการเข้าระดมทุนของบริษัทจดทะเบียนใหม่ โดยสามารถตั้งราคาหุ้นเสนอขายครั้งแรก (ไอพีโอ) ได้เหมาะสมและกับภาวะตลาดได้มากกว่าที่ผ่านมาที่ไม่แน่ใจในแนวโน้มตลาด และต้องการให้ส่วนลดแก่ผู้จองซื้อในวันแรกของหุ้นเข้ามาซื้อขายในตลาด ต่อไปการกำหนดราคาขายหุ้นไอพีโอจะสามารถสร้างความสมดุลทั้งผู้ถือหุ้นเดิมและนักลงทุน 
สำหรับการที่กองทุนรวมหุ้นระยะยาว (LTF) ไม่ขายหุ้นออกมากในช่วงต้นปีนี้ นางภัทธีรา กล่าวว่า ปีนี้มีเงิน LTF ขายหุ้นออกมาบ้างแต่ไม่มากเหมือนที่ผ่านมา นับเป็นพัฒนาการที่ดีที่นักลงทุนไม่รีบขายหุ้นทำกำไรในวันแรกๆ ของปี อาจจะเพราะทราบว่าการถือลงทุนระยะยาวจะได้รับผลตอบแทนที่ดีขึ้นก็ได้ 
ตลาดหลักทรัพย์แห่งประเทศไทย กำหนดให้นักลงทุนจะต้องวางเงินสดทั้ง 100% ก่อนสั่งซื้อหุ้นบริษัท อีเทอเนิล เอนเนอยี (EE) บริษัท แมกซ์ เมทัล คอร์ปอเรชั่น (MAX) บริษัท เพาเวอร์ไลน์ เอ็นจิเนียริ่ง (PLE) บริษัท ไรมอน แลนด์ (RML) ใบสำคัญแสดงสิทธิในการซื้อหุ้นของบริษัท ไรมอน แลนด์ ครั้งที่ 3 (RMLW3) และบริษัท โซลูชั่น คอนเนอร์ (1998) หรือ SLC ระหว่างวันที่ 7-25 ม.ค. 2556 
นอกจากนี้ ตลาดหลักทรัพย์ได้ขึ้นป้ายเตือน Trading Alert List หุ้นบริษัท แอปโซลูท อิมแพค (AIM) เนื่องจากวันที่ 4 ม.ค.ที่ผ่านมา ราคาหุ้นเปลี่ยนแปลง 25% และมูลค่าการซื้อขาย 188.58 ล้านบาท ปริมาณรวม 5254,618,700 หุ้น